PRIJEDLOG NACIONALNOG KURIKULUMA MEĐUPREDMETNE TEME PODUZETNIŠTVO

# A. OPIS MEĐUPREDMETNE TEME

Okvir nacionalnog kurikuluma daje osobitu pozornost vrijednostima: znanju, solidarnosti, identitetu, odgovornosti, integritetu, poštovanju i poduzetnosti.

Poduzetnost definiramo kao vrijednost koja pretpostavlja aktiviranje osobnih potencijala na kreativan, konstruktivan, odgovoran i inovativan način u svrhu prilagodbe promjenjivim okolnostima u različitim područjima života te u različitim društvenim ulogama.

Osjećaj za inicijativu i poduzetništvo (*Sense of Initiative and Entrepreneurship*) jedna je pak od ključnih kompetencija Europskoga referentnog okvira za cjeloživotno učenje koja je potrebna svakom građaninu da bi bio sposoban (samo)zaposliti se te se osobno razvijati u društvu znanja. Prema definiciji i načelima te ključne kompetencije cjeloživotnog učenja, a koje su Europski parlament i Europsko vijeće naveli u svojim preporukama za razvoj poduzetništva, poduzetništvo predstavlja sposobnost pojedinca da pretvara ideje u djela. Ono podrazumijeva kreativnost, inovativnost, sposobnost razumnog preuzimanja rizika kao i sposobnost planiranja, organiziranja te vođenja projekata kako bi se postigli određeni ciljevi. Poduzetništvo se provlači kroz svakodnevni obiteljski život i potiče svjesnost o cjelovitosti rada i razvija sposobnost iskorištavanja prilika. Ova kompetencija se odnosi i na svijest o važnosti etičnog ponašanja i etičkih vrijednosti te promiče dobro upravljanje (odgovorno, transparentno, u skladu sa zakonom, participativno, efektivno, efikasno). Poduzetnost kao vrijednost i poduzetništvo kao međupredmetna tema komplementarni su svim ostalim predmetima i međupredmetnim temama i uvršteni u sve cikluse i sve nastavne predmete i izvannastavne aktivnosti.

Odgajatelji, učitelji, nastavnici, stručni suradnici i ravnatelji svih odgojno-obrazovnih institucija podupiru stvaranje poticajnog okružja za razvoj poduzetničke kompetencije. Pritom se podrazumijeva povezivanje škole s gospodarstvom, tržištem rada i lokalnom/regionalnom zajednicom s posebnim naglaskom na mentorski rad i iskustveno učenje. Osjećaj za inicijativu i poduzetništvo, tj. poduzetnička znanja, vještine i stavove, razvijaju se u ranim fazama socijalizacije od vrtićke dobi nadalje. Odgojno-obrazovni sustav stoga od najranije dobi osnažuje i potiče proces usvajanja poduzetničkog mišljenja i djelovanja.

Ova međupredmetna tema zastupa otvorenu komunikaciju između odgojno-obrazovnih radnika i učenika, suradničko učenje i druge oblike rada, uz uzajamno poštovanje i ohrabrivanje. Učenici uče o aktivnom i odgovornom sudjelovanju u društvu, a učenje za poduzetništvo otvara vrata raznim životnim mogućnostima i perspektivama.

Svrha je učenja i poučavanja ove međupredmetne teme razvijanje poduzetničkoga načina promišljanja i djelovanja u svakodnevnom životu i radu, stjecanje radnih navika i razvoj osobina poduzetne osobe (odgovornost, samostalnost, marljivost, inicijativnost, kreativnost, inovativnost, sposobnost donošenja odluka, samopouzdanje, odlučnost u djelovanju, spremnost na razuman rizik i upravljanje rizikom, mobilnost, fleksibilnost i dr.) koja je tako osposobljena za prepoznavanje prilika i mogućnosti za samoaktualizaciju. Na kraju, svrha je učenja i poučavanja ove međupredmetne teme razvoj poduzetničke kompetencije usvajanjem poduzetničkih znanja, vještina i stavova nužnih za pripremu i sudjelovanje u svijetu rada. Tema uključuje razumijevanje temeljnoga ekonomskog procesa (ideja – planiranje – realizacija – stvaranje nove vrijednosti) bez isključive usmjerenosti na pokretanje vlastita poslovanja i poučava odgovornom djelovanju u svim aspektima radnog života, neovisno o odabiru karijere.

U cilju zadovoljavanja odgojno-obrazovnih potreba učenika s teškoćama, kurikulum se prilagođava u skladu sa smjernicama *Okvira za poticanje i prilagodbu iskustava učenja te vrednovanje postignuća djece i učenika s teškoćama.*

U cilju zadovoljavanja odgojno-obrazovnih potreba darovitih učenika, uvodi se razlikovni kurikulum u skladu sa smjernicama *Okvira za poticanje iskustava učenja i vrednovanje postignuća darovite djece i učenika.*

# B. ODGOJNO-OBRAZOVNI CILJEVI UČENJA I POUČAVANJA MEĐUPREDMETNE TEME

Odgojno-obrazovni ciljevi učenja i poučavanja međupredmetne teme Poduzetništvo upotpunjuju se sa sadržajima ostalih međupredmetnih tema.

Učenik će:

* razviti organizacijske i upravljačke sposobnosti (planiranje, provođenje planova, praćenje izvršenja, upravljanje vremenom) te sposobnost donošenja odluka, postavljanje ciljeva i prioriteta, rješavanja problema, timskog rada, vođenja; razviti komunikacijske vještine (međuosobne i grupne, prezentacijske i pregovaračke vještine); upoznati pravila učenja i rada u interkulturalnom okružju;
* biti otvoren za nove ideje i mogućnosti, stvarati inovativna, konkurentna i kreativna rješenja; stvarati prilike, a ne ih čekati;
* se upoznati s izradom projektnih prijedloga i upravljanjem projektima;
* razumjeti ekonomsko okružje, razviti ekonomsku i financijsku pismenost, upoznati se s temeljnim ekonomskim konceptima (stvaranje nove vrijednosti) i ponašati se društveno odgovorno;
* razviti upornost, pozitivan odnos prema radu i radne navike, sposobnost samoprocjene i kritičkog mišljenja; definiranja i rješavanja problema;
* razlikovati i istraživati pojedina zanimanja; usvojiti temeljna znanja iz područja svijeta rada i poslovanja u svrhu razvoja karijere; prepoznavati potrebu i prilike za cjeloživotno učenje.

# C. DOMENE U ORGANIZACIJI KURIKULUMA MEĐUPREDMETNE TEME

Kurikulum međupredmetne teme Poduzetništvo ostvaruje se u tri domene:

A) Promišljaj poduzetnički

B) Djeluj poduzetnički

C) Ekonomska i financijska pismenost.

Ovako razrađene domene potaknut će kod učenika razvoj poduzetnog načina razmišljanja i djelovanja u svakodnevnom životu i radu, proaktivan stav prema svemu što radi, uočavanje prilika i njihovo razumno korištenje. Usvajanjem elementarne ekonomske i financijske pismenosti učenik će steći osnovna znanja i vještine potrebne za uključivanje u svijet rada i razviti svijest o potrebi cjeloživotnog učenja, usavršavanja i prilagođavanja potrebama tržišta rada te razvijati sposobnost razumnog preuzimanja rizika.

##  A) Promišljaj poduzetnički

Poduzetničko promišljanje veže se uz stvaranje okružja/uvjeta za razvoj osobina učenika (npr. samosvjesnost, potreba za ostvarenjem, vjera u sebe, usmjerenost, tolerancija rizičnih i neizvjesnih situacija, proaktivnost itd.) te uz istraživanje, kreativnost, sustavan pristup problemu, što je utemeljeno na spoznajama o odgovornom poduzetništvu u zajednici i okolišu te za zajednicu i okoliš. Poduzetna mlada osoba treba razumjeti kontekst u kojem živi i djeluje. Da bi to mogla, treba razumjeti temeljne ekonomske koncepte koji utječu na svakodnevnicu, ali i poduzetničko okružje u kojem se ideja razvija.

Sastavnice ove domene jesu očekivanja koja se odnose na:

* prepoznavanje, definiranje i rješavanje problema i primjenu inovativnih i/ili kreativnih rješenja
* snalaženje u rizičnim i neizvjesnim situacijama
* odgovornosti u zajednici i okolišu/za zajednicu i okoliš te promišljanje na etičan i sustavan način.

## B) Djeluj poduzetnički

Poduzetničko djelovanje odnosi se na kreiranje projektnih prijedloga, za što je potrebno razumijevanje temeljnih ekonomskih i financijskih koncepata. Poduzetničko djelovanje podrazumijeva projektni menadžment i razumijevanje lanca vrijednosti te jasno definiranje problema, stvaranje kreativnih, inovativnih i konkurentnih prijedloga te konačno finaliziranje projektnog prijedloga. Ključni su dio ove domene i stvaranje tima i timski rad, iskustveno učenje i praktično iskustvo.

Sastavnice ove domene jesu očekivanja koja se odnose na:

* razvoj poduzetničke ideje od koncepta do realizacije
* postavljanje ciljeva i artikulaciju vlastite vizije
* razvoj sposobnosti planiranja i upravljanja planiranim aktivnostima
* planiranje i upravljanje karijerom.

## C) Ekonomska i financijska pismenost

Domena ekonomska i financijska pismenost uvodi učenika u svijet rada i financija, stjecanje i raspodjelu rezultata. Omogućuje mu osnovno razumijevanje ekonomije i poduzetničkog djelovanja kao procesa stvaranja nove vrijednosti te djelovanja tržišnih zakonitosti. Učenik upoznaje rad poduzeća, rad državnih, gospodarskih i financijskih institucija, uči kako se odgovorno odnositi prema radu i novcu, kako stvoriti uvjete za osobni i profesionalni razvoj.

Ekonomska pismenost definira se kao kompetencija kojom se identificiraju i vrednuju ekonomski koncepti u odnosu na osobne financije, ekonomske i političke sustave.

Financijska pismenost podrazumijeva svijest o financijskim mogućnostima i rizicima te sposobnost prikupljanja potrebnih informacija i donošenje odluka o izboru financijskih usluga sukladno osobnim potrebama.

Sastavnice ove domene jesu očekivanja koja se odnose na:

* osnovno razumijevanje ekonomije i njezina primjena u svakodnevnom životu
* razumijevanje financijskih proizvoda, usluga i koncepata
* odgovorno upravljanje novcem.

**

*Slika 1. Grafički prikaz domena međupredmetne teme Poduzetništvo*

# D. ODGOJNO-OBRAZOVNA OČEKIVANJA PO ODGOJNO-OBRAZOVNIM CIKLUSIMA I DOMENAMA

Odgojno-obrazovna očekivanja po ciklusima i domenama prikazana su na dva načina:

1. odgojno-obrazovna očekivanja po ciklusima i domenama /Tablica 1./
2. odgojno-obrazovna očekivanja, njihova razrada na znanje, vještine i stavove po ciklusima i domenama; preporuke za ostvarivanje očekivanja te ključni sadržaji /Tablica 2./

|  |
| --- |
| ODGOJNO-OBRAZOVNA OČEKIVANJA PO ODGOJNO-OBRAZOVNIM CIKLUSIMA I DOMENAMA |
| **DOMENA** | **1. CIKLUS** | **2. CIKLUS** | **3. CIKLUS** | **4. CIKLUS** | **5. CIKLUS** |
| **A)****PROMIŠLJAJ** **PODUZETNIČKI** | **A – 1.1. – A – 5.1.**Primjenjuje inovativna i kreativna rješenja. |
| **A – 1.2. – A - 5.2.**Snalazi se s neizvjesnošću i rizicima koje donosi. |
| **A – 1.3. – A – 5.3.**Upoznaje mogućnosti osobnog razvoja (razvoj karijere, profesionalno usmjeravanje). |
| **B)****DJELUJ PODUZETNIČKI** | **B – 1.1. – B – 5.1.**Razvija poduzetničku ideju od koncepta do realizacije. |
| **B – 1.2. – B - 5.2.**Planira i upravlja aktivnostima. |
| **B - 1.3. – B – 5.3.**Prepoznaje važnost odgovornog poduzetništva za rast i razvoj pojedinca i zajednice. |

## Tablica 1. Odgojno-obrazovna očekivanja po odgojno-obrazovnim ciklusima i domenama

|  |  |  |  |  |  |
| --- | --- | --- | --- | --- | --- |
| **C)****EKONOMSKA I FINANCIJSKA** **PISMENOST** | **C – 1.1.**Prepoznaje vrijednost ljudskog rada i stvaranja dobara za osiguravanje sredstava za život pojedinca i dobrobit zajednice. | **C – 2.1.**Istražuje procese proizvodnje dobara, pružanja usluga i gospodarske djelatnosti u zajednici. | **C – 3.1.**Sudjeluje u projektu ili proizvodnji od ideje do realizacije. | **C – 4.1.**Sudjeluje u projektu ili proizvodnji od ideje do realizacije (nadovezuje se i uključuje elemente očekivanja iz 3. ciklusa). | **C – 5.1.**Sudjeluje u projektu ili proizvodnji od ideje do realizacije (nadovezuje se i uključuje elemente očekivanja iz 3. i 4. ciklusa). |
| **C - 1.2.**Prepoznaje osnovne pojmove tržišta. | **C - 2.2.**Prepoznaje osnovne tržišne odnose/procese razmjene. | **C- 3.2.**Sudjeluje u projektu ili proizvodnji od ideje do realizacije (nadovezuje se i uključuje elemente očekivanja iz 3. ciklusa). | **C – 4.2.**Sudjeluje u projektu ili proizvodnji od ideje do realizacije (nadovezuje se i uključuje elemente očekivanja iz 3. ciklusa). | **C - 5.2.**Objašnjava osnovne namjene i koristi se financijskim uslugama. |
| **C – 1.3.**Upoznaje funkciju novca. | **C – 2.3.**Prepoznaje ulogu novca u osobnom i obiteljskom životu. | **C – 3.3.**Upravlja osobnim financijama i prepoznaje tijek novca. | **C – 4.3.**Objašnjava osnovne namjene financijskih institucija i koristi se financijskim uslugama. | **C – 5.3.**Objašnjava osnovne namjene i koristi se financijskim uslugama. |

## Tablica 2. Odgojno-obrazovna očekivanja, njihova razrada na znanje, vještine i stavove po ciklusima i domenama: preporuke za ostvarivanje očekivanja te ključni sadržaji

|  |
| --- |
| **A – PROMIŠLJAJ PODUZETNIČKI - 1. odgojno-obrazovni ciklus (predškola, 1. i 2. razred osnovne škole)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****A – 1.1.**Primjenjuje inovativna i kreativna rješenja. | Prepoznaje inovaciju i njezinu vrijednost.Uočava problem iz neposredne okoline i predlaže rješenje. Prepoznaje da su resursi oskudni. | Koristi dostupne materijale za rad. | Otvoren je prema drukčijem mišljenju. | Integrirano Otvoreno za sve nastavne predmete, izvannastavne i izvanučioničke aktivnosti.Sat razrednika |
| **A – 1.2.**Snalazi se s neizvjesnošću i rizicima koje donosi. | Uočava neizvjesnost i rizik u neposrednoj okolini.Prepoznaje ponuđene proizvode i usluge (sadržaje) u neposrednoj okolini.Identificira osobne potrebe i interese koje je moguće zadovoljiti u neposrednoj okolini. | Donosi odluku o aktivnosti u koju će se uključiti iz neposredne okoline. | Rizik i neizvjesnost doživljava kao prilike za učenje. | Integrirano Otvoreno za sve nastavne predmete, izvannastavne i izvanučioničke aktivnosti. Sat razrednika |
| **A – 1.3.**Upoznaje mogućnosti osobnog razvoja (razvoj karijere, profesionalno usmjeravanje). | Razlikuje zanimanja svojih najbližih.Opisuje različita zanimanja. | Pokazuje različita zanimanja kroz igru.  | Otvoren je prema različitim mogućnostima, zanimanjima i poslovima. | Integrirano Otvoreno za sve nastavne predmete, izvannastavne i izvanučioničke aktivnosti. Sat razrednikaGosti predavači: roditelji i poduzetnici s pričama o svojim zanimanjima.  |
| KLJUČNI SADRŽAJIInovativnost, kreativnost, razlikovanje rizika i neizvjesnosti, upoznavanje sa svijetom rada, važnost i različitost zanimanja, jednakovrijednost, odgovornost, oskudnost resursa. |

|  |
| --- |
| **A – PROMIŠLJAJ PODUZETNIČKI - 2. odgojno-obrazovni ciklus (3., 4. i 5. razred osnovne škole)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****A – 2.1.**Primjenjuje inovativna i kreativna rješenja. | Razumije različite mogućnosti korištenja resursa. | Istražuje i raspravlja o različitim mogućnostima korištenja resursa.Rješava probleme korištenjem različitih mogućnosti.  | Spremno eksperimentira u pronalaženju rješenja.  | Integrirano Otvoreno za sve nastavne predmete, izvannastavne i izvanučioničke aktivnosti.Sat razrednikaKorelacija s MT Građanski odgoj. |
| **A – 2.2.**Snalazi se s neizvjesnošću i rizicima koje donosi. | Analizira ponudu sadržaja iz neposredne okoline.Određuje prioritete u procesu donošenja odluka. | Određuje najbolje rješenje.Predviđa posljedice poduzetih aktivnosti.  | Pokazuje samostalnost i samopouzdanje u donošenju odluka.Pokazuje otvorenost prema drukčijim mišljenjima. | Integrirano Otvoreno za sve nastavne predmete, izvannastavne i izvanučioničke aktivnosti. Sat razrednikaKorelacija s MT Građanski odgoj. |
| **A – 2.3.**Upoznaje mogućnosti razvoja karijere i profesionalnog usmjeravanja. | Opisuje nekoliko mogućnosti za razvoj karijere.Objašnjava razliku između „biti poduzetnik“ i „djelovati poduzetno“. | Koristi više izvora informacija u istraživanju. Izrađuje mapu osobnog razvoja (portfolio). | Pokazuje otvorenost prema različitim mogućnostima.Cijeni svoje i tuđe osobne mogućnosti. | Integrirano Otvoreno za sve nastavne predmete, izvannastavne i izvanučioničke aktivnosti. Sat razrednika |
| KLJUČNI SADRŽAJIDonošenje odluka i posljedica različitih izbora, svjesnost da rizik uvijek postoji**,** istraživanje mogućih zanimanja, biti poduzetnik ili djelovati poduzetno. |

|  |
| --- |
| **A – PROMIŠLJAJ PODUZETNIČKI - 3. odgojno-obrazovni ciklus (6.,7. i 8. razred osnovne škole)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****A – 3.1.**Primjenjuje inovativna i kreativna rješenja. | Istražuje komparativne prednosti regija/županija u Republici Hrvatskojte navodi njihov potencijal za poduzetništvo.  | Predlaže preporuke za razvoj poduzetničkog potencijala u okružju.  | Pozitivno se odnosi prema istraživanju i stvaranju novih rješenja. | GeografijaIntegriranoIzvannastavne i izvanučioničke aktivnosti. |
| **A – 3.2.**Snalazi se s neizvjesnošću i rizicima koje donosi. | Uviđa i procjenjuje rizik povezan sa stvarnom životnom situacijom (učionica, škola, obitelj, zajednica). | Pronalazi rješenja za prevladavanje ili sprječavanje rizika. | Preuzima razuman rizik.Uči iz pogrešaka i prihvaća promjene. | Integrirano Otvoreno za sve nastavne predmete, izvannastavne i izvanučioničke aktivnosti. Sat razrednikaKorelacija s MT Građanski odgoj. |
| **A – 3.3.**Upoznaje i kritički sagledava mogućnosti razvoja karijere i profesionalnog usmjeravanja. | Poznaje mogućnosti i razlikuje programe za nastavak školovanja ovisno o osobnim ciljevima i mogućnostima.Prepoznaje i objašnjava važnost cjeloživotnog učenja za razvoj karijere. | Rabi nove izvore znanja i alate potrebne za pristup nastavku obrazovanja.Procjenjuje svoje jake i slabe strane.Sastavlja jednostavan životopis.Nadopunjuje mapu osobnog razvoja (portfolio).Planira nastavak školovanja ovisno o vlastitim ciljevima i mogućnostima. | Procjenjuje osobne mogućnosti.Cijeni svoj uspjeh i uspjehe drugih. | Integrirano Otvoreno za sve nastavne predmete, izvannastavne i izvanučioničke aktivnosti.Sat razrednikaKontinuirano djelovanje stručnih suradnika na radionicama i individualnom savjetovanju.Gost predavač iz HZZ-a o profesionalnom usmjeravanju i izboru zanimanja. |
| KLJUČNI SADRŽAJIPlaniranje resursa**,** poduzetnički potencijal**,** komparativne prednosti, ulaganje u cjeloživotno učenje, upravljanje karijerom, jednostavan životopis na materinskom i stranom jeziku.  |

|  |
| --- |
| **A – PROMIŠLJAJ PODUZETNIČKI - 4. odgojno-obrazovni ciklus (1. i 2. razred četverogodišnjeg i 1. razred trogodišnjeg srednjoškolskog obrazovanja)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****A – 4.1.**Primjenjuje inovativna i kreativna rješenja. | Prepoznaje utjecaj inovacija i kreativnih rješenja na rast produktivnosti i konkurentnosti. Procjenjuje utjecaj oskudnosti resursa na pojedinca, poslovanje i društvo. Poznaje pojam i postojanje različitih oblika intelektualnog vlasništva.  | Izračunava produktivnost i obrazlaže komparativne prednosti rješenja.Uspoređuje dobit i troškove inovativnog rješenja. Odabire odgovarajući oblik zaštite intelektualnog vlasništva ovisno o vrsti i području inovativnog rješenja koje primjenjuje | Pokazuje otvorenost prema inovacijama.Poštuje intelektualno vlasništvo. | IntegriranoIzvannastavne i izvanučioničke aktivnosti. Sat razrednika |
| **A ­–4.2.**Snalazi se s neizvjesnošću i rizicima koje donosi. | Navodi karakteristike različitih gospodarskih sustava te definira prednosti i nedostatke svakog od njih. Opisuje promjenjivost i složenost gospodarske situacije u nacionalnom, multinacionalnom i globalnom okružju. | Koristi primjerene e-alate u istraživanju različitih gospodarskih sustava i njihovih mogućnosti.Procjenjuje rizik povezan s promjenjivom gospodarskom situacijom u široj okolini. | Preuzima razuman rizik i snalazi se u neizvjesnim situacijama.Pokazuje otvorenost prema multikulturalnosti. | IntegriranoIzvannastavne i izvanučioničke aktivnosti. Sat razrednikaKorelacija s MT Građanski odgoj. |
| **A – 4.3.**Upoznaje i kritički sagledava mogućnosti razvoja karijere i profesionalnog usmjeravanja. | Analizira mogućnosti razvoja karijere ovisno o osobnim ciljevima i mogućnostima uključivanja na tržište rada. Uočava mogućnosti i uvjete za pokretanje vlastita posla. | Koristi e-alate i mrežne stranice za upoznavanje s mogućnostima uključivanja na tržište rada.Nadopunjuje mapu osobnog razvoja (portfolio). | Ne odustaje unatoč neuspjesima. | IntegriranoIzvannastavne i izvanučioničke aktivnosti. Sat razrednika |
| KLJUČNI SADRŽAJIKonkurentnost, planiranje vremena, intelektualno vlasništvo, gospodarski sustavi, konkurencija radne snage, mogućnosti samozapošljavanja, oportunitetni trošak, produktivnost. |

|  |
| --- |
| **A – PROMIŠLJAJ PODUZETNIČKI - 5. odgojno-obrazovni ciklus (3. i 4. razred četverogodišnjeg i 2.i 3. razred trogodišnjeg srednjoškolskog obrazovanja)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****A – 5.1.**Primjenjuje inovativna i kreativna rješenja. | Određuje važnost transfera tehnologije i komercijalizacije inovacije.Objašnjava usuglašenost tehnološke izvedivosti inovacija i otkrića s etičkim normama. Opisuje važnost kreativnih industrija za gospodarski rast. | Prezentira primjere uspješnih transfera tehnologije.Procjenjuje na primjerima inovacija i otkrića jesu li moralno opravdana. | Poštuje intelektualno vlasništvo u gospodarstvu zasnovanom na znanju.Naglašava važnost zakonske i etičke regulacije inovacija, tehnologije i znanosti. | IntegriranoIzvannastavne i izvanučioničke aktivnosti. Sat razrednikaKorelacija s MT Građanski odgoj. |
| **A – 5.2.**Snalazi se s neizvjesnošću i rizicima koje donosi.  | Analizira proces globalizacije i njezin utjecaj na pojedinca i društvo.Prepoznaje razlike u trgovinskim barijerama i količini razmjene između zemalja. | Služi se makroekonomskim pokazateljima.Procjenjuje dosege proizvoda i usluga. | Poštuje različitosti i multikulturalnost. | IntegriranoIzvannastavne i izvanučioničke aktivnosti. Sat razrednikaKorelacija s MT Građanski odgoj. |
| **A – 5.3.**Upoznaje i kritički sagledava mogućnosti razvoja karijere i profesionalnog usmjeravanja. | Poznaje mogućnosti i razlikuje programe za nastavak školovanja i uključivanja na tržište rada ovisno o osobnim ciljevima i mogućnostima.Razvija koncepte i strategije cjeloživotnog učenja.Analizira različite vrste poduzetništva ovisno o osobnim ciljevima u karijeri, mogućnostima zapošljavanja i prednostima zajednice. | Koristi se vlastitim potencijalima.Nadopunjuje i predstavlja mapu osobnog razvoja (portfolio).Piše motivacijsko pismo za dobivanje stipendije na materinskom i stranom jeziku.Kreira životopis u formatu Europass i molbu za posao.Simulira razgovor za posao.  | Iskazuje vlastitu viziju budućnosti i svoje mjesto u njoj.Pokazuje fleksibilnost i pripremljenost za radnu mobilnost. | IntegriranoIzvannastavne i izvanučioničke aktivnosti. Sat razrednika |
| KLJUČNI SADRŽAJITransfer tehnologija, komercijalizacija, kultura, inovacije, moralna dvojba, tehnoznanost, gospodarstvo zasnovano na znanju, kreativna industrija, globalizacija, mogućnosti daljnjeg obrazovanja, pisanje životopisa i molbe za posao te motivacijskog pisma na materinskom i stranom jeziku. |

|  |
| --- |
| **B – DJELUJ PODUZETNIČKI - 1. odgojno-obrazovni ciklus (predškola, 1. i 2. razred osnovne škole)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****B – 1.1.**Razvija poduzetničku ideju od koncepta do realizacije. | Prepoznaje i opisuje poduzetničku ideju. | Prezentira poduzetničku ideju pred drugima. | Cijeni svoje i druge poduzetničke ideje. | IntegriranoIzvannastavne i izvanučioničke aktivnosti. Sat razrednikaGostovanje predavača poduzetnika. |
| **B – 1.2.**Planira i upravlja aktivnostima. | Nabraja sastavnice potrebne za izvršenje aktivnosti.Objašnjava važnost jednakih prava i dužnosti za sve članove skupine. | Surađuje u određivanju načina provedbe planirane aktivnosti.Sudjeluje u aktivnostima s pozitivnim učinkom na dobrobit skupine ili vlastita kućanstva. | Pokazuje odgovornost u ispunjavanju preuzetih zadataka i rokova.Jednako se odnosi prema svima neovisno o njihovom socioekonomskom statusu. | IntegriranoIzvannastavne i izvanučioničke aktivnosti. Sat razrednikaKorelacija s MT Građanski odgoj.  |
| **B-1.3.**Prepoznaje važnost odgovornog poduzetništva za rast i razvoj pojedinca i zajednice. | Prepoznaje i obrazlaže oskudnost resursa u svojoj neposrednoj okolini. | Djeluje prema načelima „dobrog gospodara“. | Cijeni resurse.Prepoznaje posljedice svojih i tuđih aktivnosti u zajednici i okolišu i za zajednicu i okoliš. | IntegriranoIzvannastavne i izvanučioničke aktivnosti. Sat razrednikaKorelacija s MT Građanski odgoj. |
| KLJUČNI SADRŽAJIIdeja, poslovna prilika, cjeline Projektnog plana**,** oskudnost resursa i zaštita okoliša, „dobar gospodar“. |

|  |
| --- |
| **B – DJELUJ PODUZETNIČKI - 2. odgojno-obrazovni ciklus (3., 4. i 5. razred osnovne škole)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****B – 2.1.**Razvija poduzetničku ideju od koncepta do realizacije. | Uočava i procjenjuje poduzetničke prilike u razrednom odjelu, školi i/ili zajednici.Poznaje pravila timskog rada i umrežavanja s pojedincima i drugim grupama. | Prezentira poduzetničke prilike u razrednom odjelu, školi i/ili zajednici.Sudjeluje u radu tima i umrežavanju s pojedincima i drugim grupama. | Prihvaća samostalan rad, timski rad i umrežavanje s pojedincima i grupama. | IntegriranoIzvannastavne i izvanučioničke aktivnosti. Sat razrednika |
| **B – 2.2.**Planira i upravlja aktivnostima. | Prepoznaje sve sastavnice plana aktivnosti. | Učinkovito se koristi vremenom i resursima u provedbi aktivnosti u razrednom odjelu, školi i/ili zajednici.Izabire i planira aktivnosti.Planira slobodno vrijeme. | Preuzima odgovornost za realizaciju plana. | IntegriranoIzvannastavne i izvanučioničke aktivnosti. Sat razrednika |
| **B-2.3.**Prepoznaje važnost odgovornog poduzetništva za rast i razvoj pojednica i zajednice.  | Navodi i vrednuje primjere odgovornog ponašanja i poslovanja u zajednici.Opisuje pojam „zelene ekonomije“.Opisuje osnovne ekološke probleme i jednostavnim riječima navodi njihove uzroke. | Pokreće rasprave o pitanjima koja su važna za život i rad u razredu i školi te u njima sudjeluje.Koristi odgovarajuće postupke zaštite okoliša.Izrađuje plan ekološki odgovornog i ekonomičnog ponašanja svog kućanstva i razreda. | Odgovorno i etično se ponaša u obitelji, školi i zajednici.Pokazuje ekološku osviještenost.  | IntegriranoIzvannastavne i izvanučioničke aktivnosti. Sat razrednikaKorelacija s MT Građanski odgoj. |
| KLJUČNI SADRŽAJIProcjena poduzetničke prilike, izbor djelatnosti, mogućnosti s obzirom na dostupne resurse, upravljanje vremenom, materijalni, financijski, prirodni i ljudski resursi, „zelena ekonomija“, razvrstavanje otpada, načini odlaganja opasnih tvari , ekološki problem. |

|  |
| --- |
| **B – DJELUJ PODUZETNIČKI - 3. odgojno-obrazovni ciklus (6.,7. i 8. razred osnovne škole)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****B – 3.1.**Razvija poduzetničku ideju od koncepta do realizacije. | Razrađuje svoju poduzetničku ideju i vrednuje njezinu izvodljivost. | Javno predstavlja i argumentira poduzetničku ideju. | Pokazuje inicijativnost u razvijanju, predstavljanju i provedbi poduzetničkih ideja.Cijeni samostalan rad, rad u timu i umrežavanje s pojedincima i grupama. | IntegriranoIzvannastavne i izvanučioničke aktivnosti. Sat razrednikaObilježavanje Europskog tjedna poduzetništva *(EU SME Week)* u suradnji s lokalnom zajednicom.Gost predavač – poduzetnik/poduzetnica. |
| **B – 3.2.**Planira i upravlja aktivnostima. | Razumije i osmišljava društveno korisnu aktivnost. | Planira i provodi društveno korisnu aktivnost.Samostalno radi i sudjeluje u radu grupe. | Poštuje pravila planiranja koja pridonose učinkovitoj aktivnosti.  | IntegriranoIzvannastavne i izvanučioničke aktivnosti.Sat razrednikaKorelacija s MT Građanski odgoj. |
| **B-3.3.**Prepoznaje važnost odgovornog poduzetništva za rast i razvoj pojedinca i zajednice. | Prepoznaje koncept održivog razvoja i utjecaj pojedinca putem znanstvene, gospodarske, društvene, kulturološke, političke i drugih djelatnosti.Razlikuje sve dionike održivog razvoja i njihove interese.Nabraja i objašnjava javna dobra. | U skladu s konceptom održivog razvoja istražuje negativne učinke i pronalazi rješenja. | Poštuje i zagovara načela održivog razvoja.Poštuje javno dobro. Pokazuje i potiče odgovornost sadašnjih naraštaja za budućnost ljudi, drugih živih bića, prirode i budućih naraštaja.  | IntegriranoIzvannastavne i izvanučioničke aktivnosti. Sat razrednikaKorelacija s MT Građanski odgoj. |
| KLJUČNI SADRŽAJIDonošenje odluka uzimajući u obzir: načelo nestašice, popratne troškove i planiranje (razmišljati zeleno), javna dobra, društveno odgovorno poslovanje, održivi razvoj.  |

|  |
| --- |
| **B – DJELUJ PODUZETNIČKI - 4. odgojno-obrazovni ciklus (1. i 2. razred četverogodišnjeg i 1. razred trogodišnjeg srednjoškolskog obrazovanja)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****B – 4.1.**Razvija poduzetničku ideju od koncepta do realizacije. | Prepoznaje dionike poduzetničkog okružja i mogućnosti osobnog djelovanja za razvoj poduzetničke ideje. | Služi se različitim izvorima informacija.  | Pokazuje otvorenost za poduzetničke prilike. | IntegriranoIzvannastavne i izvanučioničke aktivnosti. Pravo poduzetničko iskustvo.Gost predavač iz potpornih institucija.  |
| **B – 4.2.**Planira i upravlja aktivnostima. | Objašnjava osnove projektnog ciklusa. | Izrađuje poduzetnički projektni plan. | Odgovorno izvršava zadatke, ispunjava obaveze i poštuje rokove.Uči iz pogrešaka. Ustrajan je u dosezanju cilja. | IntegriranoIzvannastavne i izvanučioničke aktivnosti.  |
| **B-4.3.**Prepoznaje važnost odgovornogpoduzetništva za rast i razvoj pojedinca i zajednice. | Objašnjava važnost eksternalija za planiranje poduzetničkog pothvata.Prepoznaje važnost socijalnog poduzetništva. | Istražuje primjere dobre prakse implementacije društveno odgovornog poslovanja i socijalnog poduzetništva te na temelju primjera izrađuje prijedlog vlastite društveno odgovorne aktivnosti. | Poštuje koncept socijalne uključenosti.Poštuje postojeće resurse RH i svijeta te sustavno djeluje na njihovu očuvanju.Usmjerava potrošnju prema proizvodima i uslugama poslovnih subjekata koji djeluju društveno odgovorno. | IntegriranoIzvannastavne i izvanučioničke aktivnosti. Korelacija s MT Građanski odgoj. |
| KLJUČNI SADRŽAJIEkosustav, eksternalije, mogući izvori financiranja, državne potpore, EU sredstva, privatne i javne usluge, mogućnosti korištenja dobiti, utjecaji socijalnog poduzetništva, održivi razvoj, moralno prosuđivanje, sukob interesa, društveno odgovorno poslovanje. |

|  |
| --- |
| **B – DJELUJ PODUZETNIČKI - 5. odgojno-obrazovni ciklus (3. i 4. razred četverogodišnjeg i 2.i 3. razred trogodišnjeg srednjoškolskog obrazovanja)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****B – 5.1.**Razvija poduzetničku ideju od koncepta do realizacije. | Obrazlaže vlastitu poduzetničku ideju.Razlikuje ulogu poduzetnika od uloge upravitelja (menadžera). | Izrađuje projektni prijedlog. | Promiče poduzetništvo kao nositelja održivog gospodarskog rasta i razvoja.  | IntegriranoIzvannastavne i izvanučioničke aktivnosti . |
| **B – 5.2.**Planira i upravlja aktivnostima. | Prepoznaje važnost investicija i različite izvore financiranja. | Koristeći e-alate istražuje mogućnosti investiranja i financiranja. | Procjenjuje prednosti i nedostatke različitih financijskih usluga. | IntegriranoIzvannastavne i izvanučioničke aktivnosti.Korelacija s MT Građanski odgoj. |
| **B-5.3.**Prepoznaje važnost odgovornog poduzetništva za rast i razvoj pojedinca i zajednice. | Objašnjava profesionalnu etiku na različitim primjerima iz poslovnog okružja. Objašnjava pojam sive ekonomije i korupcije.Prepoznaje i opisuje primjere kršenja prava potrošača. | U svakodnevnom životu prepoznaje sivu ekonomiju i koruptivno ponašanje. Predlaže rješenja na različitim primjerima sukoba interesa.U suradnji s drugima izrađuje jednostavni etički kodeks.Koristi potrošačka prava. | Ne prihvaća sivu ekonomiju i koruptivno ponašanje i reagira na njihovu pojavnost.Poštuje i potiče druge na poštovanje pravila profesionalnog i etičnog ponašanja. | IntegriranoIzvannastavne i izvanučioničke aktivnosti. Korelacija s MT Građanski odgoj. |
| KLJUČNI SADRŽAJIProjektni prijedlog, mogućnosti financiranja, stipendije, učenički i studentski krediti, odgovorno poduzetništvo - siva ekonomija, poštovanje zakonske regulative, zaštita potrošača, profesionalna etika, etički kodeks. |

|  |
| --- |
| **C – EKONOMSKA I FINANCIJSKA PISMENOST - 1. odgojno-obrazovni ciklus (predškola, 1. i 2. razred osnovne škole)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****C – 1.1.**Prepoznaje važnost ljudskog rada i stvaranja dobara za osiguranje sredstava za život pojedinca i dobrobit zajednice. | Prepoznaje ulogu i važnost ljudskog rada za život pojedinca.Uočava da proizvodi nastaju od određenih materijala s pomoću ljudskog rada.Prepoznaje proizvode i usluge. | Povezuje materijale i rad u gotov proizvod. | Čuva dostupne materijalne resurse, reciklira materijale.Cijeni svoj i tuđi rad.Veseli se uspjehu, uči iz neuspjeha. | LK, GK, HJ, PID – radionice, projekti, tematski dani u kojima učenici proizvode i prezentiraju različite uporabne, kulturne ili kreativne proizvode (uporabni predmeti, predstave, koncerti…); ostvaruje se u jednom nastavnom predmetu ili integrirano.Izborno - ovisno o mogućnostima i odluci škole organizira se prodaja ili razmjena nastalih proizvoda.Izvanučionička nastava - posjeti tvornicama, poduzećima, kazalištima, trgovinama, sajmovima itd. u kojima učenici uočavaju proces stvaranja dobara i ostvarivanje zarade u okviru zavičajnog gospodarstva.Korelacija s MT Građanski odgoj i obrazovanje.  |
| **C - 1.2.** Prepoznaje osnovne pojmove tržišta. | Nabraja mogućnosti razmjene dobara.Prepoznaje razliku između ponude i potražnje. | Sudjeluje u igrama razmjene dobara.Istražuje pojedine proizvode i usluge koje koristi po cijeni i kvaliteti. | Usvaja elemente poslovne etike. |
| **C – 1.3.**Upoznaje funkciju novca.  | Uočava da je novac povezan s radom, proizvodnjom dobara i pružanjem usluga.Uočava da novcem zadovoljava neke svoje potrebe.Imenuje i raspoznaje po vrijednosti hrvatski novac. | Računa s novčanim jedinicama.  | Prihvaća potrebu racionalne potrošnje i cijeni vrijednost novca. | MAT, PID, SR – povezuje se s temama Hrvatski novac, Danom štednje i sl..Može se također ostvariti kao dio integriranih radionica i projekata. Korelacija s MT Građanski odgoj i obrazovanje. |
| KLJUČNI SADRŽAJIMaterijal, rad, proizvodnja, proizvod, tržište, razmjena dobara, prodaja, kupnja, novac, ponuda, potražnja. |

|  |
| --- |
| **C – EKONOMSKA I FINANCIJSKA PISMENOST – 2. odgojno-obrazovni ciklus (3., 4. i 5. razred osnovne škole)** |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****C – 2.1.**Istražuje procese proizvodnje dobara, pružanja usluga i gospodarske djelatnosti u zajednici. | Istražuje različite materijale i zaključuje što se od njih može proizvesti.Uočava da su za proizvodnju potrebna specifična znanja.Nabraja gospodarske djelatnosti u zajednici. | Proizvodi različite proizvode.Prezentira izrađene proizvode. | Cijeni svoj i tuđi rad. | LK, GK, HJ, PID, SR, (TK 5. r.) – radionice, sajmovi, projekti, tematski dani kada učenici proizvode i prezentiraju različite uporabne, kulturne ili kreativne proizvode (uporabni predmeti, predstave, koncerti…). Ostvaruje se integrirano u više nastavnih predmeta.Izborno - ovisno o mogućnostima i odluci škole organizira se prodaja ili razmjena nastalih proizvoda.Izvanučionička nastava – tijekom posjeta tvornicama, poduzećima, kazalištima, trgovinama, sajmovima itd. učenici uočavaju razvoj inovacija, procese stvaranja dobara, plasmana proizvoda i ostvarivanje zarade unutar zavičajnog gospodarstva.Istraživačka nastava- učenici istražuju materijale, cijene, medijske oglase u svojoj sredini itd. Korelacija s MT Građanski odgoj i obrazovanje. |
| **C - 2.2.**Prepoznaje osnovne tržišne odnose/procese razmjene. | Tumači način formiranja cijene.Razumije važnost komunikacije s tržištem. Uočava medijsko oglašavanje u svojoj sredini i obrazlaže njegovu ulogu u prodaji proizvoda. | Istražuje mogućnosti prodaje i potrebe tržišta.Istražuje cijene dostupnih proizvoda.  | Usvaja elemente poslovne etike.Kritički preispituje medijsko oglašavanje u svojoj sredini. |

|  |  |  |  |  |
| --- | --- | --- | --- | --- |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **C – 2.3.**Prepoznaje ulogu novca u osobnom i obiteljskom životu. | Utvrđuje koje osobne potrebe može zadovoljiti novcem.Objašnjava zašto je potrebno trošiti u skladu s mogućnostima.Nabraja posljedice prekomjerne potrošnje. Razlikuje ulaganje od potrošnje.Razumije i tumači važnost štednje. | Planira osobnu potrošnju i štednju. | Odgovorno se odnosi prema novcu i ne podliježe izazovima prekomjerne potrošnje. | MAT, PID, SR – povezuje se s temama Hrvatski novac, Danom štednje i sl..Može se također ostvariti kao dio integriranih radionica i projekata. Korelacija s MT Građanski odgoj i obrazovanje. |
| KLJUČNI SADRŽAJIMaterijali za proizvodnju, znanje, proizvodnja, rad, ponuda, potražnja, cijena, prodaja, medijsko oglašavanje, novac, potrošnja, štednja. |

|  |
| --- |
| **C – EKONOMSKA I FINANCIJSKA PISMENOST – 3. odgojno-obrazovni ciklus (6.,7. i 8. razred osnovne škole)** |
| Očekivanja u ovom ciklusu ostvaruju se izradom projekta. |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****C – 3.1. i 3.2.**Sudjeluje u projektu ili proizvodnji od ideje do realizacije. | Obrazlaže međuovisnost između resursa i uspješnosti realizacije plana projekta ili proizvodnje. Procjenjuje materijalne troškove projekta ili proizvodnje.Određuje cijenu proizvoda na osnovi procjene materijalnih troškova i uloženog rada.Uočava mogućnosti plasmana proizvoda na tržištu.Nabraja poznate primjere uspješnog plasiranja proizvoda.Obrazlaže što je *brendiranje.* | Sastavlja jednostavan plan projekta ili proizvodnje prema vlastitoj ideji.Prezentira svoj plan projekta ili proizvodnje.Sudjeluje u timskoj realizaciji projekta ili proizvodnje.Prepoznaje tržišne prilike.  | Odgovorno i racionalno se odnosi prema resursima kojima raspolaže.Cijeni kvalitetu proizvoda.Zauzima vlastiti stav prema *brendiranim* proizvodima.Ima pozitivan stav prema poduzetništvu.Poštuje razlike i multikulturalnost u poslovnom okružju.  | Integrirano kao međupredmetni projekt, tematski dan, projektni dan, natjecanja (za najoriginalniji projektni plan, natjecanja mladih poduzetnika i sl..).Moguće ga je uključiti u sadržaje geografije, matematike, fizike, tehničke kulture, hrvatskog jezika, sat razrednika i dr..Izvanučionička nastava – tijekom posjeta tvornicama, poduzećima, kazalištima, trgovinama, sajmovima itd. učenici uočavaju procese stvaranja dobara, plasmana proizvoda ili ostvarivanje zarade.Korelacija s MT Građanski odgoj i obrazovanje i MT Osobni i socijalni razvoj. |
| **C – 3.3.**Upravlja osobnim financijama i prepoznaje tijek novca. | Obrazlaže ovisnost cijene o ponudi i potražnji. Objašnjava korištenje poreza i prireza za financiranje javnih dobara i usluga.Objašnjava što je BDP. Obrazlaže vezu između financijskih mogućnosti i potrošnje.Predviđa posljedice prekomjerne potrošnje.Objašnjava oblike štednje. | Izračunava PDV pri formiranju cijene.Istražuje različite oblike štednje.Vodi dnevnik mjesečne potrošnje i upravlja vlastitim džeparcem. | Svjestan je da osobnim i zajedničkim novcem treba odgovorno upravljati. | MAT, GEO, POVu sklopu međupredmetnih projekata. Korelacija s MT Građanski odgoj i obrazovanje. |
| KLJUČNI SADRŽAJI**Resursi** (materijalni, financijski i ljudski), **stvaranje dobara** (plan projekta/proizvodnje, podjela rada, timski rad), **tržište** (ponuda, potražnja, cijena); PDV, BDP, porez, prirez, životna osiguranja, mirovinski i investicijski fondovi, dionice. |

|  |
| --- |
| **C – EKONOMSKA I FINANCIJSKA PISMENOST – 4. odgojno-obrazovni ciklus (1. i 2. razred četverogodišnjeg i 1. razred trogodišnjeg srednjoškolskog obrazovanja)** |
| Očekivanja u ovom ciklusu ostvaruju se izradom projekta.  |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****C – 4.1. i 4.2.** Sudjeluje u projektu ili proizvodnji od ideje do realizacije (nadovezuje se i uključuje elemente očekivanja iz 3. ciklusa) | Identificira čimbenike koji utječu na poslovanje (makrookruženje).Analizira i predviđa mogućnost plasmana proizvoda na tržište.Opisuje osnovne tržišne mehanizme i konkurentske odnose. | Planira aktivnosti u projektu.Rabi IKT u planiranju i ostvarivanju projekta. | Prihvaća važnost etičnog ponašanjau poslovanju.Preuzima odgovornosti za ispunjenje obveza i poštovanje rokova.Poštuje zakonske propise. | Integrirano kao međupredmetni projekt. Moguće ga je uključiti u nastavne predmete Politika i gospodarstvo, Geografija ili druge nastavne predmete po izboru učitelja.U ostvarivanje pojedinih sadržaja moguće je uključiti vanjske suradnike, goste predavače i sl.Korelacija s MT Građanski odgoj i obrazovanje, MT IKT. |
| **C – 4.3.**Objašnjava osnovne namjene financijskih institucija i koristi se financijskim uslugama. | Poznaje elemente financijskog plana u projektu. Objašnjava ulogu financijskih institucija u razvoju poduzetničkih aktivnosti.Obrazlaže najčešće korištene financijske usluge za osobne potrebe i poslovanje. Prepoznaje važnost planiranja mirovine. | Sudjeluje u izradi financijskog plana u školskom projektu. Spreman je demonstrirati različite mogućnosti korištenja financijskih usluga. | Odgovorno se služi pojedinim financijskim uslugama.Kritički preispituje važnost novca za osobnu sreću.  | Integrirano kao međupredmetni projekt. Moguće ga je uključiti u nastavne predmete Politika i gospodarstvo, Matematika, ili druge nastavne predmete po izboru učitelja.U ostvarivanje pojedinih sadržaja moguće je uključiti vanjske suradnike, goste predavače i sl..Korelacija s MT Građanski odgoj i obrazovanje. |
| KLJUČNI SADRŽAJI**Resursi** (materijalni, ljudski, financijski - kapital), **čimbenici poslovanja** (makrookruženje = demografija, ekonomske snage, konkurencija, kulturne i društvene snage, političke i ekonomske snage, tehnologija), **tržište, upravljanje novcem** (financijske institucije – HNB, burza, FINA, komercijalne banke, porezna i financijska kontrola; financijske usluge –štednja, računi, krediti, kartično poslovanje, osiguranja, stipendije, plaćanja putem interneta, mobilnog telefona). |

|  |
| --- |
| **C – EKONOMSKA I FINANCIJSKA PISMENOST – 5. odgojno-obrazovni ciklus (3. i 4. razred četverogodišnjeg i 2.i 3. razred trogodišnjeg srednjoškolskog obrazovanja)** |
| Očekivanja u ovom ciklusu ostvaruju se izradom projekta. |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **Učenik:****C – 5.1.**Sudjeluje u projektu ili proizvodnji od ideje do realizacije (nadovezuje se i uključuje elemente očekivanja iz 3. i 4. ciklusa). | Analizira različite primjere projekata ulaganja – poslovnih planova. Identificira čimbenike koji utječu na poslovanje (interno okružje, mikrookruženje).Analizira promjene na lokalnom i globalnom tržištu i njihov utjecaj na gospodarstvo i život građana.Navodi važnost uvoza i izvoza.Razlikuje ulogu i aktivnosti državnih,poduzetničkih potpornih institucija i socijalnih partnera (u HR i EU) u poslovanju. | Upravlja materijalnim i nematerijalnim resursima.Sudjeluje u simulacijama različitih poslovnih situacija. Participativno vodi grupu ili tim. Istražuje postupak otvaranja poduzeća ili obrta.  | Promiče poduzetničko djelovanje i razvoj poduzetničke klime.Kritički se odnosi prema promotivnim sadržajima. Preuzima odgovornost za ispunjenje obveza i poštovanje rokova.Poštuje zakonske propise i ne odobrava primjere nepoštovanja propisa.Promiče poštovanje prava proizvođača i potrošača.  | Integrirano kao međupredmetni projekt. Projekt je moguće uključiti u nastavne predmetePolitika i gospodarstvo, Matematika, Hrvatski jezik ili druge nastavne predmete po izboru učitelja.Moguće je organizirati prezentacijepraktičnih radova, natjecanja za najbolju poslovnu ideju i dr..U ostvarivanje pojedinih sadržaja moguće je uključiti vanjske suradnike, goste predavačei sl..Korelacija s MT Građanski odgoj i obrazovanje. |

|  |  |  |  |  |
| --- | --- | --- | --- | --- |
| **ODGOJNO-OBRAZOVNA OČEKIVANJA** | **ZNANJE** | **VJEŠTINE** | **STAVOVI** | **PREPORUKE ZA OSTVARIVANJE OČEKIVANJA** |
| **C - 5.2. i 5.3.**Objašnjava osnovne namjene i koristi se financijskim uslugama. | Prepoznaje važnost financijskog savjetovanja pri izboru financijskih usluga. Prepoznaje financijska kaznena djela i opisuje odgovarajuće mjere opreza. | Poduzima odgovarajuće mjere opreza.  | Preuzima razuman rizik u korištenju financijskih usluga. Iskazuje odgovornost za poštovanje zakona i propisa.  | Ostvaruje se kao dio međupredmetnih projekata. U ostvarivanje pojedinih sadržaja moguće je uključiti vanjske suradnike, goste predavače i sl.Korelacija s MT Građanski odgoj i obrazovanje.  |
| KLJUČNI SADRŽAJI**Resursi** (materijalni, ljudski, financijski - kapital, participativno vodstvo), **čimbenici poslovanja** (interno okružje – unutarnja organizacija poduzeća; mikrookruženje – kupci, dobavljači, poduzetničke potporne institucije, socijalni partneri), **tržište, upravljanje novcem** (financijske institucije – HNB, burza, FINA, komercijalne banke, porezna i financijska kontrola; financijske usluge –štednja, kamate, računi, krediti, kartično poslovanje, investicijski i mirovinski fondovi, dionice, državne obveznice, leasing, osiguranja). |

# E. UČENJE I POUČAVANJE MEĐUPREDMETNE TEME

Međupredmetnu temu Poduzetništvo poučavaju u određenoj mjeri svi učitelji uspostavljajući suradnju s drugima radi korelacije i integriranog djelovanja. U svakom nastavnom predmetu postoji mogućnost razvoja poduzetničkih kompetencija. Osobite mogućnosti za uspješnu realizaciju međupredmetne teme Poduzetništvo nalaze se u projektnom radu, u učeničkim projektima u predmetnoj nastavi i satu razrednika i u zajedničkim projektima više razreda i cijele škole.

Za proces učenja i poučavanja međupredmetne teme Poduzetništvo važno je da se škola otvara prema svojem okružju i povezuje s lokalnom zajednicom, da upoznaje učenike s ljudima različitih zanimanja, poduzetnicima, gospodarskim i financijskim stručnjacima te s poslovnom zajednicom. Preporučuje se suradnja i s drugim školama, osobito školama s razvijenim programima poduzetništva, odnosno školama u kojima su sadržaji poduzetništva dio redovita programa. Organiziraju se posjeti učenika gospodarskim/financijskim subjektima, institucijama i ustanovama te se time stječu neposredna iskustva učenja u ovom području.

## Iskustva učenja

U nižim obrazovnim ciklusima iskustva učenja imaju naglasak na razumijevanju cjelovitog ciklusa od ideje do rezultata. Realiziraju se s pomoću jednostavnih primjera iz neposrednog okružja učenika te jednostavnim praktičnim aktivnostima (igra, projekt, primjeri, razgovor, predstava i dr.).

U višim ciklusima teme se produbljuju i učenik usvaja znanja i vještine planiranja, vođenja, komuniciranja i timskog rada. Pojačava se suradnja s lokalnom zajednicom, gospodarskim subjektima i državnim ustanovama. Koriste se aktivni oblici učenja i poučavanja (projekt, prezentacija, simulacija, studija slučaja).

Komplementarno s ovim kurikulumom kompetencije vezane uz poduzetništvo mogu se kvalitetno nadograditi izbornim, fakultativnim programima i izvannastavnim aktivnostima (npr. učenička zadruga, vježbovna tvrtka).

## Uloga učitelja

Učitelj u realizaciji međupredmetne teme Poduzetništvo ima ulogu koordinatora i moderatora procesa učenja. Kako bi se što kvalitetnije ostvarili ciljevi i očekivanja određeni ovom međupredmetnom temom, učitelj odabire odgovarajuće sadržaje te primjenjuje aktivne metode učenja i poučavanja (radionice, projektni rad, stvaranje i učenje stvaranjem). Cilj je učiteljeva rada razviti divergentno mišljenje učenika te poticati njegove kreativne, inovativne i poduzetničke potencijale.

Osobito je važna uloga učitelja u stvaranju poticajnog okružja za učenje. Preporučuje se metoda simulacije stvarnih životnih i poslovnih situacija, odnosno metoda igranja uloga. U aktivnoj suradničkoj nastavi mogu se primijeniti neke od sljedećih metoda i strategija: igre (individualne, timske, slušanje, zamjećivanje, imitiranje), oluja ideja, izrada kognitivne mape, postavljanje otvorenih pitanja, heuristički razgovor, intervju, rasprava i debata; vođeno istraživanje, ispitivanje; simulacija, igranje uloga, studija slučaja, projektni nacrti, prezentacija radova, organizacija događanja (sajmova, smotri, natjecanja); vrednovanje i evaluacija.

Preporučuje se korištenje različitih oblika rada. Iznimno je važno iskustvo rada u timu, rada u grupi, rada u paru kao i mentorski rad.

Za koordinaciju provedbe međupredmetne teme na razini odgojno-obrazovne ustanove imenuje se školski koordinator, koji surađuje sa svim učiteljima i stručnim suradnicima.

## Mjesto i vrijeme učenja

Mjesto i vrijeme učenja međupredmetne teme Poduzetništvo planira se školskim kurikulumom. Aktivnosti razrednih i školskih projekata međupredmetne teme Poduzetništvo mogu se provoditi u učionici, izvan učionice, u školskom okružju, na terenu, u prostorima raznih institucija i suradnika.

Integrirano povezivanje različitih sadržaja (iz više nastavnih predmeta) može se provoditi u trajanju od jednog dana do nekoliko dana, tjedana ili mjeseci tijekom cijele godine. Takvi projektni dani mogu se organizirati na razini pojedinih razrednih odjela ili na razini škole, ovisno o interesu učenika i mogućnostima suradnje škole i okružja (lokalne zajednice, roditelja i kulturnih institucija). Neki se projekti ili jedan njihov dio mogu provoditi i u sklopu izvanučioničke nastave ili ekskurzija.

## Materijali i resursi za učenje

Materijali potrebni za rad s učenicima i dobri primjeri iz prakse mogu se pronaći na mrežnim stranicama škola i drugih odgojno-obrazovnih ustanova koje su imale iskustvo rada u poduzetničkim aktivnostima. Resursi potrebni kao potpora učenicima u usvajanju odgojno-obrazovnih očekivanja najčešće su potrošni materijal (za izvođenje konkretnih aktivnosti), odnosno pomoć u obliku ustupanja slobodnog prostora (dvorane, izvanškolski prostori) te potpora učitelja i roditelja. Korisno je uspostaviti suradnju s dionicima iz lokalne samouprave, mjerodavnih tijela državne uprave, poduzeća i institucija u provođenju planiranih aktivnosti. U sklopu učenja za poduzetništvo kao nastavni medij preporučuje se upotreba informacijsko-komunikacijske tehnologije.

## Grupiranje učenika

Grupiranje učenika provodi se u skladu s očekivanim ishodima međupredmetne teme Poduzetništvo. Cilj je što kvalitetnije iskoristili učeničke potencijale i postići veću motiviranost i učinkovitost učenja. Način grupiranja ovisi i o uvjetima u kojima traje učenje. Učenici se mogu grupirati prema iskazanim interesima za pojedina područja i/ili prema prethodnom znanju, specifičnim vještinama i iskustvima. Osim homogenih grupa bitno je da učenik stječe iskustva učenja i u heterogenim grupama i timovima s članovima koji nisu iste dobi, koji imaju različite stavove, iskustva, predznanja. Važno je da grupe budu sastavljene tako da su poticajno i izazovno radno okružje za svakog učenika.

Timski suradnički rad koristan je za provođenje istraživanja, zajedničke projekte ili planiranje i proizvodnju. Članovi tima imaju svoje uloge ili zadatke. U timu učenik može birati ulogu koja najbolje odgovara njegovim interesima i sposobnostima ili je određuje učitelj. Rad u grupi ili timu omogućuje provedbu integriranih razrednih i školskih projekata s učenicima različitih razrednih odjela (horizontalno) ili projekata u koje su uključeni učenici različitih dobi i razreda (vertikalno).

U realizaciji međupredmetne teme Poduzetništvo moguće je i raditi individualno (samostalno ili uz mentora). Mentorski rad *(coaching)* omogućuje najveći stupanj individualiziranja učenja, a podrazumijeva zajednički rad učenika i učitelja na usvajanju znanja i praćenju učenikova napretka.

# F. VREDNOVANJE U MEĐUPREDMETNOJ TEMI

Vrednovanje odgojno-obrazovnih očekivanja u međupredmetnoj temi Poduzetništvo proizlazi iz uputa *Okvira za vrednovanje procesa i ishoda učenja u osnovnim i srednjim školama Republike Hrvatske.* Ono je sastavni dio procesa učenja kojem pridonose učenik i učitelj radi unapređenja učenja i napredovanja učenika.

U međupredmetnoj temi Poduzetništvo vrednuje se usvojenost ishoda prema odgojno-obrazovnim očekivanjima koji su definirani u trima domenama kroz sve obrazovne cikluse.

Vrednovanje je usmjereno na provjeru usvojenosti kompetencije pri čemu je naglasak na promišljanju, zaključivanju i primjeni znanja, vještina i stavova u stvarnim životnim problemima i situacijama, a manje na usvajanju novih pojmova.

Načini vrednovanja rada usmjereni su na: a) osobni rad i sudjelovanje učenika u ciklusu od ideje do proizvoda (originalnost ideje, kvaliteta izrade proizvoda, funkcionalnost, mogućnost daljnje proizvodnje i prodaje proizvoda); b) međusobno vrednovanje rada učenika (učenici biraju najuspješniju prezentaciju, plakat, ideju, razradu plana); c) odnos prema provedenom projektu (sajmu, izletu, priredbi, izložbi); d) medijske izvore i tekstove – njihov broj, relevantnost i korisnost vezano uz određenu poduzetničku temu (uspješni poduzetnici, zapošljavanje, javno dobro i dr.); e) primjere uspješnoga korištenja naučenog iz područja ekonomske i financijske pismenosti u svakodnevnom životu.

Da bi pokazao u kojoj je mjeri usvojio znanja, vještine i stavove, učenik može: 1) izraditi prezentaciju, plakat, infoletak, infografiku s podatcima, praktični rad (proizvod, uslugu), anketu, osobnu mapu, videozapis, sadržaj za mrežnu stranicu (fotografije, tekstovi, video); 2) voditi intervju, razgovor, raspravu; 3) sudjelovati u terenskoj nastavi i radu, sudjelovati u projektima, prezentacijama i raspravama, u organizaciji i provedbi događaja (sajma, priredbe, izložbe); 4) pripremiti izvještaj o svom radu i/ili radu drugih, samovrednovati svoj rad, prihvaćati vrednovanje vršnjaka (vršnjačke grupe), sudjelovati u provjeri znanja, vještina i stavova.